Document ID: 32004D0367

Komisjoni otsus,
19. aprill 2004,
millega muudetakse otsust 95/30/EÜ (vastavalt otsuse 96/77/EÜ tingimustele kogutud ja töödeldud, liiki Acanthocardia tuberculatum kuuluvate kahepoolmeliste karploomade Maroko Kuningriigist importimise tingimuste kehtestamise kohta)
(teatavaks tehtud numbri K(2004) 1386 all)
(EMPs kohaldatav tekst)
(2004/367/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ kalandustoodete tootmise ja turuleviimise tervishoiunõuete kehtestamise kohta, [1] eriti selle artikli 11 lõiget 1,
ning arvestades järgmist:
(1) Komisjoni otsuses 95/30/EÜ [2] on sätestatud Maroko Kuningriigist pärit kalandus- ja akvakultuuritoodete impordi eritingimused.
(2) Kõrge paralüütilise karploomamürgi (PSP) tasemega tootmispiirkondadest korjatud, liiki Acanthocardia tuberculatum kuuluvate kahepoolmeliste karploomadega läbi viidud teadusuuringud on näidanud, et sobiv kuumtöötlus tagab PSP vähenemise tasemeni, mida pole enam võimalik kindlaks teha, tingimusel et algne saastatuse tase ei ületa 300 μg 100 g karplooma liha kohta.
(3) Kõnealustest teadusuuringutest lähtudes võttis komisjon vastu 18. jaanuari 1996. aasta otsuse 96/77/EÜ, millega kehtestatakse kogumise ja töötlemise tingimused teatavate kahepoolmeliste karploomade puhul, mis on pärit aladelt, kus paralüütilise karploomamürgi tase ületab nõukogu direktiivis 91/492/EMÜ sätestatud piirmäära. [3]
(4) Otsus 96/77/EÜ lubab Hispaanial teatud tingimustel koguda liigi Acanthocardia tuberculatum kahepoolmelisi karploomi piirkondades, kus kõnealuste karploomade söödavate osade PSP tase ületab 80 μg 100 g kohta, kuid on vähem kui 300 μg 100 g kohta. Kõnealuseid kahepoolmelisi karploomi võib inimtoiduks tarvitada juhul, kui pärast töötlemist on iga partiid kontrollitud tagamaks, et karploomade PSP tase pole biotesti meetodil tuvastatav.
(5) Marokol on samuti liigi Acanthocardia tuberculatum kahepoolmeliste karploomade varusid, mille söödavate osade PSP tase ületab 80 μg 100 g kohta, kuid on vähem kui 300 μg 100 g kohta.
(6) Maroko Kuningriik on andnud tagatised otsuses 96/77/EÜ sätestatud tingimuste kohaldamise kohta liigi Acanthocardia tuberculatum kahepoolmeliste karploomade suhtes.
(7) Tuleks lubada liigi Acanthocardia tuberculatum töödeldud ja konserveeritud kahepoolmeliste karploomade, mis on kogutud ja töödeldud kooskõlas direktiivis 91/493/EMÜ sätestatud tervishoiunõuetega ja otsuses 96/77/EÜ sätestatud kogumis- ja töötlemistingimustega, importi Maroko Kuningriigist.
(8) Otsust 95/30/EÜ tuleks seetõttu vastavalt muuta.
(9) Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 95/30/EÜ muudetakse järgnevalt:
1) Artiklisse 2 lisatakse järgnev lõige 4:
"4. liigi Acanthocardia tuberculatum töödeldud ja konserveeritud kahepoolmelistel karploomadel peab olema kaasas:
a) täiendav terviseohutuse kinnitus vastavalt A lisas sätestatud näidisele; ja
b) katsete tulemuste analüüs, mis näitab, et karploomad ei sisalda paralüütilist karploomamürki (PSP) tasemel, mida on võimalik biotesti meetodiga tuvastada."
2. A lisasse lisatakse käesoleva otsuse lisa tekst.
Artikkel 2
Käesolevat otsust kohaldatakse alates 24. aprillist 2004.
Artikkel 3
Käesolev otsus on adresseeritud liikmesriikidele.
Brüssel, 19. aprill 2004

Labels: 3
18
6